b'\n_START_ARTICLE_\nLinnut (Aristofanes)\n_START_SECTION_\nHistoria\n_START_PARAGRAPH_\nAristofaneen Lintujen kantaesitys oli Ateenan Dionysoksen teatterilla vuoden 414 eaa. helmi-maaliskuun vaihteessa suuressa Dionysia-juhlassa. Sen koregina toimi Kallistratos. Juhlien komediakilpailussa n\xc3\xa4ytelm\xc3\xa4 sai toisen palkinnon. Ensimm\xc3\xa4iseksi tuli Ameipsiaan Mellastajat, jonka aiheena saattoi olla edellisen\xc3\xa4 vuonna tapahtunut hermien turmeleminen, kun taas kolmanneksi j\xc3\xa4i Frynikhoksen Yksinel\xc3\xa4j\xc3\xa4, joka oli kuvaus ihmisvihaajasta.\n_START_SECTION_\nSis\xc3\xa4lt\xc3\xb6\n_START_PARAGRAPH_\nLinnut on Aristofaneen pisin komedia, ja koostuu 1\xc2\xa0765 runos\xc3\xa4keest\xc3\xa4. Tyylilt\xc3\xa4\xc3\xa4n se on melko perinteinen vanhan komedian edustaja.\n_START_SECTION_\nJuoni\n_START_PARAGRAPH_\nN\xc3\xa4ytelm\xc3\xa4 alkaa sill\xc3\xa4, ett\xc3\xa4 kaksi ateenalaista miest\xc3\xa4 kompuroi kallioisessa er\xc3\xa4maassa lemmikkivariksen ja -naakan opastamana. Toinen miehist\xc3\xa4 kertoo, ett\xc3\xa4 he ovat kyll\xc3\xa4styneet el\xc3\xa4m\xc3\xa4\xc3\xa4n Ateenassa, miss\xc3\xa4 ihmiset eiv\xc3\xa4t tee mit\xc3\xa4\xc3\xa4n muuta kuin v\xc3\xa4ittelev\xc3\xa4t laeista. Siksi he etsiv\xc3\xa4t Tereusta, kuningasta joka oli kerran muutettu Harjalinnuksi, sill\xc3\xa4 he uskovat t\xc3\xa4m\xc3\xa4n voivan auttaa heit\xc3\xa4 l\xc3\xb6yt\xc3\xa4m\xc3\xa4\xc3\xa4n jostain muualta paremman el\xc3\xa4m\xc3\xa4n._NEWLINE_Silloin paikalle ilmestyy T\xc3\xb6yht\xc3\xb6hyypp\xc3\xa4, joka vaatii miehi\xc3\xa4 kertomaan, keit\xc3\xa4 ovat, ja syytt\xc3\xa4\xc3\xa4 n\xc3\xa4it\xc3\xa4 linnunsaalistajiksi. H\xc3\xa4n osoittautuu Harjalinnun palvelijaksi. Miehet saavat lepytetty\xc3\xa4 hyyp\xc3\xa4n, ja seurue l\xc3\xa4htee lintujen johtajan Harjalinnun luo. Harjalintu osoittautuu melko vaatimattoman n\xc3\xa4k\xc3\xb6iseksi linnuksi, ja t\xc3\xa4m\xc3\xa4 selitt\xc3\xa4\xc3\xa4, ett\xc3\xa4 h\xc3\xa4nen tilanteeseensa on syyn\xc3\xa4 paha sulkasato. Linnut keskustelevat miesten kanssa n\xc3\xa4iden ahdingosta, ja lopulta toinen miehist\xc3\xa4 saa idean \xe2\x80\x94 lintujen pit\xc3\xa4isi lakata lentelem\xc3\xa4st\xc3\xa4 ymp\xc3\xa4riins\xc3\xa4 typer\xc3\xa4n n\xc3\xa4k\xc3\xb6isin\xc3\xa4, ja sen sijaan perustaa taivaaseen suuri kaupunki. Kaupunki mahdollistaisi sen, ett\xc3\xa4 linnut voisivat hallita ihmisten yl\xc3\xa4puolella. Samalla se sijaitsi ihmisten ja jumalten v\xc3\xa4liss\xc3\xa4, niin ett\xc3\xa4 linnut voisivat hallita n\xc3\xa4iden v\xc3\xa4list\xc3\xa4 liikennett\xc3\xa4, aivan samalla tavalla kuin ateenalaiset olivat saartaneet Meloksen saaren._NEWLINE_Harjalintu pit\xc3\xa4\xc3\xa4 ajatuksesta ja lupaa toteuttaa sen, sill\xc3\xa4 ehdolla, ett\xc3\xa4 miehet saavat vakuutettua muut linnut. H\xc3\xa4n pyyt\xc3\xa4\xc3\xa4 puolisoaan Satakielt\xc3\xa4 laulamaan, ja n\xc3\xa4ytt\xc3\xa4m\xc3\xb6n halki kantautuu n\xc3\xa4kym\xc3\xa4tt\xc3\xb6mist\xc3\xa4 tulevan huilun soittoa. Harjalintu laulaa kutsuen koolle kaikki maailman linnut eri asuinpaikoistaan, pelloilta, vuorilta, puista, vesist\xc3\xb6ist\xc3\xa4, soilta ja merilt\xc3\xa4. Pian lintuja alkaakin saapua suurin joukoin, ja jokaisen laji nimet\xc3\xa4\xc3\xa4n n\xc3\xa4iden saapuessa. Nelj\xc3\xa4 linnuista tanssii kesken\xc3\xa4\xc3\xa4n, kun taas muut muodustavat suuren lintujen kuoron._NEWLINE_Kun linnut huomaavat, ett\xc3\xa4 paikalla on ihmisi\xc3\xa4, t\xc3\xa4m\xc3\xa4 her\xc3\xa4tt\xc3\xa4\xc3\xa4 suurta levottomuutta, sill\xc3\xa4 ihmiset ovat kauan olleet lintujen vihollisia. Seuraa kahakka, jossa ateenalaiset joutuvat puolustautumaan Harjalinnun pes\xc3\xa4lt\xc3\xa4 l\xc3\xb6yt\xc3\xa4mill\xc3\xa4\xc3\xa4n keitti\xc3\xb6tarvikkeilla. Lopulta Harjalintu saa rauhoitettua kuoron kuulemaan, mit\xc3\xa4 miehill\xc3\xa4 on sanottavanaan. Toinen miehist\xc3\xa4, sama joka keksi idean lintujen kaupungista, pit\xc3\xa4\xc3\xa4 muodollisen puheen. H\xc3\xa4n sanoo lintujen olleen alkuper\xc3\xa4isi\xc3\xa4 jumalia, ja yllytt\xc3\xa4\xc3\xa4 n\xc3\xa4it\xc3\xa4 ottamaan valta-asemansa takaisin my\xc3\xb6hemmin tulleilta olympolaisilta jumalilta. Linnut innostuvat ja vaativat miehi\xc3\xa4 johtamaan heit\xc3\xa4 sotaan olympolaisia vastaan. T\xc3\xa4ll\xc3\xb6in ateenalainen esitt\xc3\xa4ytyy viimein ja sanoo olevansa nimelt\xc3\xa4\xc3\xa4n Pisthetairos (\xe2\x80\x9dLuotettava yst\xc3\xa4v\xc3\xa4\xe2\x80\x9d), kun taas h\xc3\xa4nen yst\xc3\xa4v\xc3\xa4ns\xc3\xa4 esitt\xc3\xa4ytyy Euelpideeksi (\xe2\x80\x9dHyv\xc3\xa4toivoinen\xe2\x80\x9d). Harjalintu kutsuu miehet pes\xc3\xa4\xc3\xa4ns\xc3\xa4 pureksimaan taikajuurta, joka muuttaa heid\xc3\xa4t linnuiksi. Sill\xc3\xa4 v\xc3\xa4lin Satakieli tulee piilopaikastaan, ja miehet ihailevat t\xc3\xa4m\xc3\xa4n kauneutta._NEWLINE_Lintujen kuoro esitt\xc3\xa4\xc3\xa4 parabasiksen, joka kertoo jumalten ja lintujen synnyst\xc3\xa4 (theogonia) lintumaisesta n\xc3\xa4k\xc3\xb6kulmasta; linnut esitt\xc3\xa4v\xc3\xa4t olevansa Eroksen lapsia ja Nyksin (Y\xc3\xb6n) ja Ereboksen lapsenlapsia, mik\xc3\xa4 tekee lintujen suvusta jumaliakin vanhemman. Kuoro laulaa my\xc3\xb6s niist\xc3\xa4 hy\xc3\xb6dyist\xc3\xa4, jotka ihmiset saavat linnuilta, kuten aikainen ilmoitus vuodenaikojen vaihtumisesta, ja kehottaa yleis\xc3\xb6\xc3\xa4 liittym\xc3\xa4\xc3\xa4n lintuihin, sill\xc3\xa4 n\xc3\xa4ille ovat helppoja monet sellaiset asiat, joita ihmiset pelk\xc3\xa4\xc3\xa4v\xc3\xa4t, kuten is\xc3\xa4n ly\xc3\xb6minen tai aviorikokset._NEWLINE_Pisthetairos ja Euelpides tulevat ulos Harjalinnun pes\xc3\xa4st\xc3\xa4 naureskellen toistensa ulkon\xc3\xa4\xc3\xb6lle lintuina. He p\xc3\xa4\xc3\xa4tt\xc3\xa4v\xc3\xa4t antaa lintujen taivaskaupungille nimen Pilvikukkuumaa (\xce\x9d\xce\xb5\xcf\x86\xce\xb5\xce\xbb\xce\xbf\xce\xba\xce\xbf\xce\xba\xce\xba\xcf\x85\xce\xb3\xce\xaf\xce\xb1, Nefelokykkogia, suomennoksessa my\xc3\xb6s Kukkupilvel\xc3\xa4). Pisthetairos alkaa heti johtamaan asioita, m\xc3\xa4\xc3\xa4r\xc3\xa4ten yst\xc3\xa4v\xc3\xa4ns\xc3\xa4 valvomaan kaupungin muurien rakentamista, sill\xc3\xa4 aikaa kun h\xc3\xa4n itse j\xc3\xa4rjest\xc3\xa4\xc3\xa4 uskonnolliset kulttitoimitukset linnuille uusina jumalina. Pisthetairoksen vaivaksi tulee kuitenkin heti suuri joukko ei-toivottuja vierailijoita, kuten s\xc3\xa4keidensepittelij\xc3\xa4, joka toivoisi paikkaa uuden kaupungin virallisena runoilijana; valeoraakkeli, jolla on myyt\xc3\xa4v\xc3\xa4n\xc3\xa4 ennustuksia; maanmittaaja Meton, joka tarjoaa asemakaavasuunnitelmaa; Ateenasta tullut tarkastaja, joka haaveilee pikavoitoista; sek\xc3\xa4 s\xc3\xa4\xc3\xa4d\xc3\xb6skauppias, joka yritt\xc3\xa4\xc3\xa4 myyd\xc3\xa4 uudelle kaupungille lakeja, jotka on alun perin kirjoitettu kaukaiselle, v\xc3\xa4h\xc3\xa4n tunnetulle kaupungille nimelt\xc3\xa4 Olofyks. Pisthetairos ajaa n\xc3\xa4m\xc3\xa4 kaikki pois ja jatkaa uskonnollisia toimituksia._NEWLINE_Lintujen kuoro esitt\xc3\xa4\xc3\xa4 toisen parabasiksen. Siin\xc3\xa4 kaupungille m\xc3\xa4\xc3\xa4r\xc3\xa4t\xc3\xa4\xc3\xa4n lait, jotka kielt\xc3\xa4v\xc3\xa4t rikokset lintuja vastaan, kuten lintujen pyydyst\xc3\xa4misen, h\xc3\xa4kkiin laittamisen, t\xc3\xa4ytt\xc3\xa4misen ja sy\xc3\xb6misen. Lis\xc3\xa4ksi kuoro kehottaa n\xc3\xa4ytelm\xc3\xa4kilpailun tuomareita antamaan n\xc3\xa4ytelm\xc3\xa4lle ensimm\xc3\xa4isen palkinnon, tai muuten tuomaristo on vaarassa tulla paskotuksi._NEWLINE_Pisthetairos palaa lavalle. Sanansaattaja tuo tiedon, ett\xc3\xa4 kaupuginmuurit ovat jo valmiit, kiitos eri lajin lintujen yhteisty\xc3\xb6n. Toinen sanansaattaja tuo tiedon, ett\xc3\xa4 yksi olympolaisista jumalista on livahtanut sis\xc3\xa4\xc3\xa4n kaupunkiin. J\xc3\xa4rjestet\xc3\xa4\xc3\xa4n mets\xc3\xa4stys, ja lopulta saadaan kiinni jumalatar Iris. Pisthetairos kuulustelee ja loukkaa t\xc3\xa4t\xc3\xa4, mutta p\xc3\xa4\xc3\xa4st\xc3\xa4\xc3\xa4 jumalattaren lopulta lent\xc3\xa4m\xc3\xa4\xc3\xa4n takaisin is\xc3\xa4ns\xc3\xa4 Zeuksen luo. Kolmas sanansaattaja saapuu, ja kertoo lukemattomien ihmisten yritt\xc3\xa4v\xc3\xa4n p\xc3\xa4\xc3\xa4st\xc3\xa4 mukaan kaupunkiin. Paikalle saapuukin lis\xc3\xa4\xc3\xa4 ei-toivottuja tulijoita, kuten nuorukainen, joka on innoissaan liittym\xc3\xa4\xc3\xa4n kaupunkiin, koska siell\xc3\xa4 h\xc3\xa4n saisi vihdoinkin ly\xc3\xb6d\xc3\xa4 is\xc3\xa4\xc3\xa4ns\xc3\xa4. Seuraavana saapuu runoilija Kinesias, joka toivoisi saavansa uutta runollista innoitusta pilvist\xc3\xa4; ja kolmanneksi sykofantti, joka on innokas p\xc3\xa4\xc3\xa4st\xc3\xa4 syytt\xc3\xa4m\xc3\xa4\xc3\xa4n nopeammin ja useampia, jos saisi siivet. Pisthetairos ajaa n\xc3\xa4m\xc3\xa4kin pois._NEWLINE_Seuraavaksi saapuu Prometheus, joka piilottelee p\xc3\xa4iv\xc3\xa4nvarjon alla, sill\xc3\xa4 on riidoissa Zeuksen kanssa eik\xc3\xa4 halua tulla n\xc3\xa4hdyksi yl\xc3\xa4ilmoista. H\xc3\xa4n kertoo olympolaisten jumalten olevan n\xc3\xa4\xc3\xa4ntym\xc3\xa4ss\xc3\xa4, sill\xc3\xa4 ihmisten uhrit eiv\xc3\xa4t en\xc3\xa4\xc3\xa4 saavuta heit\xc3\xa4. Siksi jumalat ovat valmiita rauhansopimukseen. Prometheus kuitenkin neuvoo, ettei jumalten kanssa tule neuvotella, ennen kuin Zeus luovuttaa sek\xc3\xa4 valtikkansa ett\xc3\xa4 rakastajattarensa Kuninkuuden, joka on kuulemma todellinen voimatekij\xc3\xa4 Zeuksen kotona._NEWLINE_Prometheus poistuu. Saman tien paikalle saapuu Zeuksen l\xc3\xa4hett\xc3\xa4m\xc3\xa4 l\xc3\xa4hetyst\xc3\xb6. Siihen kuuluvat t\xc3\xa4m\xc3\xa4n veli Poseidon, h\xc3\xb6lm\xc3\xb6 Herakles sek\xc3\xa4 kolmas, viel\xc3\xa4 h\xc3\xb6lm\xc3\xb6mpi triballeiksi kutsuttujen barbaarien palvoma jumala Triballos. Pisthetairos saa helposti ylipuhuttua Herakleen, joka puolestaan saa barbaarijumalan taipumaan. N\xc3\xa4in Poseidon j\xc3\xa4\xc3\xa4 alakynteen, ja seurue hyv\xc3\xa4ksyy Pisthetairoksen rauhanehdot. Pisthetairos julistetaan kuninkaaksi, ja Kuninkuus ojentaa h\xc3\xa4nelle Zeuksen valtikan. N\xc3\xa4ytelm\xc3\xa4 p\xc3\xa4\xc3\xa4ttyy Pisthetairoksen ja Kuninkuuden h\xc3\xa4\xc3\xa4juhlaan.\n_START_SECTION_\nTulkintoja\n_START_PARAGRAPH_\nP\xc3\xa4invastoin kuin suurin osa Aristofaneen n\xc3\xa4ytelmist\xc3\xa4, Linnut ei hy\xc3\xb6kk\xc3\xa4\xc3\xa4 mit\xc3\xa4\xc3\xa4n tietty\xc3\xa4 henkil\xc3\xb6\xc3\xa4 tai tapahtumaa vastaan. Se on todenn\xc3\xa4k\xc3\xb6isesti kuitenkin saanut inspiraationsa Ateenan ep\xc3\xa4onnistuneesta Sisilian sotaretkest\xc3\xa4 eli saaren kreikkalaisten siirtokuntien valtausyrityksest\xc3\xa4 vuonna 415 eaa. Siirtokunnat tukivat peloponnesolaissodassa Spartaa, ja tappio valtauksessa johti Alkibiadeen kuolemantuomioon. Tapahtumia itse\xc3\xa4\xc3\xa4n ei kuitenkaan parodioida n\xc3\xa4ytelm\xc3\xa4ss\xc3\xa4 suoraan._NEWLINE_Komediasta on esitetty aikojen kuluessa lukuisia allegorisia tulkintoja. Pilvikukkumaa on n\xc3\xa4hty muun muassa ideaalisen poliksen kuvauksena, ja linnut ateenalaisina ja olympolaiset jumalat ateenalaisten vihollisina. Toisaalta Pilvikukkuumaa on n\xc3\xa4hty my\xc3\xb6s ep\xc3\xa4onnistuneen Sisilian sotaretken vertauskuvana ja Pisthetairos Alkibiadeen kuvauksena. On kuitenkin mahdollista, ett\xc3\xa4 n\xc3\xa4ytelm\xc3\xa4\xc3\xa4 on ylitulkittu, ja se on tarkoitettu l\xc3\xa4hinn\xc3\xa4 eskapistiseksi viihteeksi sota-aikana. Pilvikukkumaa on voinut toimia pakopaikkana tuon ajan Ateenasta ja sen ylti\xc3\xb6demokratian tuomista ep\xc3\xa4kohdista. T\xc3\xa4ll\xc3\xb6in teema on voitu valita l\xc3\xa4hinn\xc3\xa4 siksi, ett\xc3\xa4 se tarjoaa paljon mahdollisuuksia koomisiin kohtauksiin, hauskaan dialogiin ja ilveilyyn lintuasuissa.'